PEN á Íslandi , samtök rithöfunda , þýðenda og ritstjóra sem vilja standa vörð um tjáningarfrelsið , fordæma lögbann sýslumannsins í Reykjavík á frekari umfjöllun Stundarinnar og Reykjavík Media um tengsl stjórnmálamanna og fjármálastofnanna sem unnin er upp úr gögnum þrotabús Glitnis . „ Það er óþolandi árás á tjáningarfrelsið að hægt sé að stöðva samfélagslega umræðu um mál sem varðar almenning án rannsóknar á því hvort viðkomandi fjölmiðlar hafi brotið lög og án efnislegrar fyrirtöku fyrir dómstólum og niðurstöðu þeirra , “ segir í tilkynningu frá PEN vegna málsins . Ennfremur segir að aðfarir lögmanns í gær minni á rassíur yfirvalda í einræðisríkjum gagnvart fjölmiðlum og skapi þær hættulegt fordæmi . „ Tímasetning lögbannsins í aðdraganda alþingiskosninga gefur svo tilefni til grunsemda um að baki þess liggi stjórnmálalegar ástæður , “ segir í tilkynningunni . Þess er krafist að Sýslumaðurinn í Reykjavík dragi lögbannsúrskurð sinn til baka . „ Við skorum svo á næsta þing að hefja tafarlausa endurskoðun þeirra laga sem gera slíkar atlögur að tjáningarfrelsinu mögulegar . “ Aðför gegn lýðræðinu Rithöfundasamband Íslands tekur í sama streng . Það fordæmir lögbannið og segir að yfirvöldum í lýðræðissamfélagi beri skylda til að standa vörð um tjáningarfrelsið . „ Málfrelsi og frelsi einstaklinga og fjölmiðla til tjáningar og umfjöllunar er hornsteinn siðmenningar og lýðræðis . Valdbeiting gegn tjáningarfrelsi er aðför gegn lýðræðinu . Við hörmum að slíkt geti gerst í okkar upplýsta landi og skorum á sýslumann að afturkalla lögbann sitt , “ segir á heimasíðu Rithöfundasambandsins .